kardosdrur/scandi-wiki huggingface dataset:
Iltforgiftning

Iltforgiftning opstår, når man har indåndet gas/luft hvor iltpartialtrykket er på niveau med eller højere end ca. 1,6 atmosfære.

Inden for dykning skelner man imellem to former for iltforgiftning: lungeforgiftning, også kaldet helkropsforgiftning og centralnervesystemsforgiftning (CNS).

CNS 
Centralnervesystemsforgiftning opstår ved indånding af gas/luft, hvor iltpartialtrykket er på niveau med eller højere end 1,6 atmosfærer. Denne form for iltforgiftning opstår meget hurtigere end lungeforgiftning. Hvad det høje iltpartialtryk nøjagtigt gør, som forårsager forgiftningen, er ukendt, men det menes, at det høje iltpartialtryk hæmmer visse enzymer, der har indflydelse på de biokemiske funktioner i hjernen. 

Iltpartialtrykket, der forårsager CNS-forgiftningen, kan variere. Flere faktorer har indflydelse på CNS-forgiftningen.

Af faktorer, der påvirker individers følsomhed overfor CNS-forgiftning i negativ retning, kan nævnes
 Højt indhold af kuldioxid (CO2)
 Høje temperaturer
 Hårdt arbejde
 At befinde sig under vand. Hvis man befinder sig i et tørt trykkammer kan man tolerere højere iltpartialtryk.

Forskellige individer har forskellig følsomhed overfor CNS-forgiftning, og denne følsomhed varierer også over tid hos et individ.

CNS-forgiftning medfører kramper, der minder om et epileptisk anfald, hvilket for en dykker vil resultere i drukning.

Symptomerne på CNS forgiftning er:
 Synsforstyrrelser, tunnelsyn, pletter og farver
 Forstyrrelse af hørelse, tinnituslignende ringen/brusen
 Kvalme
 Kildende fornemmelse i de mindre muskelgrupper i ansigtet, specielt i læberne
 Irritabilitet
 Svimmelhed
 Følelsesløshed
 Kramper

CNS-forgiftning er noget, en dykker skal være særligt opmærksom på, hvis der anvendes nitrox til dykning eller ilt til dekompression.

Lungeforgiftning 
Lungeforgiftning opstår, efter at man har indåndet gas/luft, hvor iltpartialtrykket er imellem 0,6 og ca. 1 atmosfære igennem længere tid.

Ilt skader lungerne ved at forårsage hævelse i alveolerne. Denne hævelse forøger distancen, som ilten skal diffundere ind i blodbanen. Hævelsen gør lungevæggen hård, hvilket besværliggør vejrtrækningen. Hævelsen fortager sig efter nogen tid ved et lavere iltpartialtryk. Ved fortsat indånding af et højt iltpartialtryk vil alveolerne blive ødelagt, og man vil dø af hypoxia på trods af det høje iltpartialtryk.

Hvis man indånder 100 % ilt ved et tryk på én atmosfære (iltpartialtryk (PpO2) = 1 ATA) igennem en periode på 24 timer, kan der opstå irritation af luftvejene og lungerne. Man vil få symptomer som hoste, stakåndethed og smerte bag brystbenet. Ved lavere iltpartialtryk vil der gå længere tid, inden symptomerne opstår.

Lungeforgiftning er et problem, der ikke eksisterer inden for sportsdykning og teknisk dykning, fordi den tid, man skal udsættes for forhøjet iltpartialtryk, langt overstiger den tid, en sportsdykker er udsat for det. Inden for mætningsdykning er det et problem.

Se også 
 Maksimal operationsdybde
 Iltpartialtryk
 Ilt
 Nitrox
 Trimix
 Teknisk dykning
 Hypoxia

Dykning
Luftvejssygdomme
Snellen-tavle

En snellen-tavle (opkaldt efter Hermann Snellen (1834-1908)) er den tavle, som en læge bruger, når der skal foretages en synstest. Den er forsynet med bogstaver, som er størst foroven og bliver mindre og mindre nedad på tavlen. Til brug for børn er tavlen også lavet med tegninger i forskellig størrelse.

Oftalmologi

de:Sehschärfe#Sehprobentafeln
Benjamin Disraeli

Benjamin Disraeli, 1. jarl af Beaconsfield (21. december 1804 – 19. april 1881) var en britisk politiker og forfatter. Han sad i regeringen i tre årtier og var to gange premierminister. Han var den første – og indtil videre den eneste – af jødisk afstamning der har været britisk premierminister. Det skal dog nævnes at Disraeli blev døbt ind i den anglikanske kirke allerede i 1817. Også faderen Isaac D'Israeli var forfatter.

Kilder 
 André Maurois, Disraeli, H. Hagerups Forlag, 1929.
 Georg Brandes, Benjamin Disraeli : Jarl af Beaconsfield : en litterær Charakteristik, Gyldendal, 1878.

Eksterne henvisninger 
 

Ledere af Underhuset
Premierministre fra Storbritannien
Jarler fra Det Forenede Kongerige
Jøder fra Storbritannien
Personer fra London
Lynne Cheney

Lynne Ann Vincent Cheney (født 14. august 1941 i Casper, Wyoming) er en amerikansk forfatterinde, som er gift med den amerikanske vicepræsident Richard B. Cheney. De mødte hinanden i "high school" og blev gift i 1964.

Lynne Cheney har bl.a. danske forfædre. Et sæt oldeforældre på fædrene side (Niels Peter Madsen og Sarah Albertine Bolander) er født i Danmark, blev sidenhen mormoner og emigrerede til Salt Lake City, Utah.

Eksterne henvisninger 

 

Personer fra Wyoming
Romanforfattere fra USA
Faglitterære forfattere fra USA
Spejlsby

Spejlsby er en landsby nord for Keldby i Keldby Sogn på Møn. 
Stedet er nævnt i 1420 som Spidelsby.

I byen ligger bl.a. gårdene Spejlsbygård, Gliningegård og Mosegård. Tidligere var her også en skole.

Ved Spejlsby har der været et Skt. Jørgens hospital med et kapel frem til 1607, hvorefter det blev lagt under Vartov i København. Bygningen med tårn eksisterede frem til 1700-tallet. I 1598 befalede kongen, at en forfalden kirke, som da kaldtes Spingelby kloster, skulle brydes ned og bruges til et fattighus i Stege; men det skete øjesynligt ikke umiddelbart, for i 1619 fik lensmanden af Christian 4. ordre på at nedbryde kapellet for at bruge stenene til Elmelundegård og i 1622 for at sende dem til Københavns hospital. I lensregnskaberne for Stegehus len ses i regnskabsåret 1622/23, at der efter kgl. majsts. brevs lydelse blev afbrudt af Spejlsby Kloster 7900 mursten og 300 kridtsten. 

I 1420 boede her en væbner Fikke Lauridsen, og i 1520 underskrev en efterkommer sig Niels Fikkesen af Spejlsby. Hans farmor var Magrete Andersdatter til Broholm, enke efter lensmand Johan Fikkesen, og hun nævnes som havende Skt. Jørgens kloster. I 1528 fik Johan Jørgensen Urne af kongen overdraget hospitalet mod at give lemmerne underhold, og i 1536 fik Claus Eggertsen Ulfeldt til Elmelunde et tilsvarende forleningsbrev på hospitalet.

Fordi der uden for mange købstæder i middelalderen var et Skt. Jørgens hospital for spedalske, var det tidligere opfattelsen, at der også her var tale om et sådant; men kapellet blev udgravet af Nationalmuseet i 1957, og ingen af de fundne skeletter bar præg af spedalskhed.

Landsbyen blev udskiftet i 1800.

Kilder/Eksterne henvisninger 
 Trap, J. P. Danmark. Præstø Amt. Bind IV, 5. udg., 1955.

Noter 

Lokaliteter på Møn
Haglpatron

Haglpatron er ammunition til et haglgevær og består af et cylinderformet pap- eller plastichylster, hvori der er en haglskål der er fyldt med bly-, bismuth- eller stålkugler i størrelsen 1-6 mm. I danske haglpatroner er er haglstørrelsen 2-4 mm. Kuglerne bliver ved hjælp af en ladning krudt bag haglskålen i enden af patronen fyret forud. Haglenes spredning bestemmes af geværets trangboring, som enten kan være fast,  eller justerbar via Chokes der skrues i løbet forfra. Gevære med fast trangboring er normalt 1/2" (løb 1) og 1/4" (løb 2)

Haglpatroner anvendes først og fremmest til jagt på småvildt og fugle, men også til skydning af rådyr i en afstand af op til 20 meter. Vildtet dræbes som regel ikke ved, at livsvigtige organer træffes, men ved nervechokket, der følger af at blive ramt overfladisk af et stort antal hagl.

Der fremstilles også haglpatroner, hvor patronen er et stort bly- eller stålprojektil, de såkaldte brennekekugler, som anvendes blandt andet til jagt på vildsvin og rådyr samt af militæret. Brennekekugler må ikke anvendes til jagt i Danmark.

Militær og politi benytter haglpatroner i nærkampe, som f.eks ved hus- og gadekampe. Ved indsatser mod demonstrationer er blykuglerne i patronen erstattet med gummikugler, der ikke giver en dødelig virkning, men virker som et knytnæveslag.

Skydevåben
Tarja Halonen

Tarja Kaarina Halonen (født 24. december 1943, i Helsinki, Finland) er en finsk advokat og socialdemokratisk politiker, der var Finlands ellevte præsident fra 2000 til 2012. Hun blev Finlands første kvindelige præsident i 2000. Hun blev genvalgt i 2006.

Halonen er uddannet jurist fra Helsinki Universitet og har været medlem af Finlands Socialdemokratiske Parti siden 1971.

Galleri

Eksterne henvisninger 

Finlands præsidenter
Politikere fra Finland
Personer fra Helsinki
Riddere af Dannebrog
Storkors med kæde af Den Islandske Falkeorden
Storkors af Sankt Olavs Orden
Grand Theft Auto

Grand Theft Auto (eller GTA) er en spilserie, produceret af DMA Design (nu Rockstar North), første gang udgivet af Rockstar Games den 17. oktober 1997. Spillet er et tredjepersonsactionspil, hvor man skal styre en hovedperson igennem forskellige missioner i forskellige byer. Missionerne er generelt diverse kriminelle foretagender, såsom bankrøverier, likvideringer, biltyveri (engelsk Grand Theft Auto, deraf navnet) og andre lyssky aktiviteter. GTA er blevet kritiseret af politikere i forskellige lande (bl.a., USA og Tyskland) pga. det meget voldlige indhold.

Hovedserien 
Grand Theft Auto-serien er ifølge Rockstar Games inddelt i forskellige fiktive universer, som er navngivet efter deres grafiske evner. Det originale Gran Theft Auto samt udvidelserne og efterfølgeren er i ”2D-universet”. Grand Theft Auto III samt forgængerne er i ”3D-universet”. Grand Theft Auto IV samt udvidelserne og Grand Theft Auto V er i ”High-definition-universet”. Hvert univers betragtes adskilt men har dog mærkevarer, stednavne og karakterer tilfælles.

Grand Theft Auto, som var det første spil i serien, blev udgivet til Microsoft Windows og MS-DOS i oktober 1997. I 1998 blev det udgivet til PlayStation og i 1999 til Game Boy Color. Grand Theft Auto 2 blev udgivet i 1999 til Microsoft Windows og senere til PlayStation, Dreamcast og Game Boy Color.

Titler

Spil 
 Grand Theft Auto (GTA) til: PC og PlayStation.
 Grand Theft Auto: London, 1969 til: PC, PlayStation og Game Boy Color.
 Grand Theft Auto: London, 1961 gratis udvidelsespakke til PC.
 Grand Theft Auto 2 (GTA2) til: PC og PlayStation.
 Grand Theft Auto Advance (GTA:A) til: Game Boy Advance.
 Grand Theft Auto III (GTAIII) til: PC, MAC, PlayStation 2, Xbox, iPhone og Android.
 Grand Theft Auto: Vice City (GTA VC) til: PC, MAC, PlayStation 2, Xbox og Android.
 Grand Theft Auto: San Andreas (GTA SA) til: PC, MAC, PlayStation 2, PlayStation 3, PlayStation 4, Xbox, iPad og Android.
 Grand Theft Auto: Liberty City Stories (GTA LCS) til: PlayStation Portable og PlayStation 2.
 Grand Theft Auto: Vice City Stories (GTA VCS) til: PlayStation Portable og PlayStation 2.
 Grand Theft Auto IV (GTA IV) til: PlayStation 3, PC og Xbox 360.
 Grand Theft Auto V (GTA V) til: PlayStation 3 , PlayStation 4, PlayStation 5, Xbox 360, Xbox One, Xbox Series X og PC.
 Grand Theft Auto: The Lost and Damned (GTA:TLAD) til:Xbox 360, PlayStation 3 og PC.
 Grand Theft Auto: The Ballad of Gay Tony (GTA:TBGT) til: Xbox 360, PlayStation 3 og PC.
 Grand Theft Auto: Chinatown Wars (GTA: CTW) til: Nintendo DS, Playstation Portable , iPad og iPhone/iPod Touch.

Referencer

Eksterne henvisninger 

 Officielle Hjemmeside 
 Grand Theft Wiki
Cookøerne

Cookøerne eller Cook Islands er et selvstyrende territorium under New Zealand. Øerne har omkring 20.000 indbyggere fordelt på ca. 240 km². Dertil kommer havområdet Cook Islands Exclusive Economic Zone (EEZ), som omfatter i alt 1,8 millioner km² af Stillehavet.

Østaten omfatter i alt 15 øer, hvoraf de 12 var beboet under den seneste folketælling 1. december 2006, hvor den samlede befolkning blev opgjort til 19.569. Godt halvdelen af befolkningen bor på øen Rarotonga, hvor østatens hovedstad Avarua ligger, og hvor der også findes den internationale lufthavn. Hovedindtægtskilden er turisme, hvortil kommer aktiviteter inden for landbrug og fiskeri.

Cookøerne har et nært samkvem med New Zealand, de anvender New Zealand-dollar (NZD) suppleret af lokale mønter (et stort salgsobjekt til turister) samt ældre lokale pengesedler i møntfoden Cook Islands dollars. Derudover har de nære forbindelser til New Zealand udmøntet sig i, at der anslås af være omkring 45.000 mennesker af Cook-oprindelse på Nordøen i New Zealand.

Eksterne henvisninger 

 Cook Islands Government – officiel website 
 Cook Islands – officiel turisme website
 Cook Islands News online – lokal online nyhedsservice fra Raratonga, Cook Islands

 
Øer i New Zealand
Avarua

Avarua er en by på øen Rarotonga, og Cook-øernes hovedstad.

Byer i New Zealand
Sigrid

Sigrid er et pigenavn. Det er et gammelt nordisk pigenavn som er sammensat af Sig og Frid, der betyder "sejr" og "skønhed". Leddet Sig- stammer fra indoeuropæisk *segho- (sejr), som genkendes i oldindisk Saha-jah, gælisk Segovesus, og i nordiske navne som Sigrid og Sigbjørn. 

Den 1. januar 2006 var der ifølge Danmarks Statistik 3156 personer med navnet i Danmark. I 2004 blev 64 børn navngivet Sigrid. Navnene Signe og Signy er nærtbeslægtet med Sigrid. 

Siri er en yngre form og en sammentrækning af det gamle nordiske navn Sigrid. Navnet Siri har været meget anvendt siden slutningen af middelalderen. Siri bruges især i Norge.

Kendte personer med navnet
 Sigrid Horne-Rasmussen, dansk skuespiller.
 Sigrid Lütken, dansk billedhugger.
 Sigrid Neiiendam, dansk skuespiller.
 Sigrid Riise, dansk sundhedsplejerske.
 Sigrid Undset, norsk forfatter.
 Sigrid Solbakk Raabe, norsk musiker

Siri
 Siri Hustvedt, amerikansk digter
 Siri Bjerke, norsk politiker

Henvisninger 

Pigenavne
Justitieombudsmand

Justitieombudsmand er i Sverige en instans under Riksdagen, som kontrollerer den offentlige forvaltning. Embedet oprettedes i 1809.

Se også 
 Folketingets Ombudsmand

Sverige, Justitieombudsmand
Sveriges politik
Etableret i 1809
Justitiekansler

Justitiekansleren er i Sverige regeringens kontrolinstans i forhold til den offentlige forvaltning. Embedet blev oprettet i 1714 af kong Karl 12. efter tyrkisk forbillede. 

Fra d. 9. december 2009 til 2015 var embedet besat af cand.jur. Anna Skarhed. Før dette var indehaveren cand.jur. Göran Lambertz.

Se også 
Folketingets Ombudsmand
Justitieombudsmand

Sverige, Justitiekansler
Sverige
Sparepære

En sparepære eller lavenergipære er et energibesparende alternativ til en gammeldags glødelampe. De sparepærer, som kan indplaceres i klasse A i EU's energimærkningsordning, må kaldes A-pærer.

Lysstrøm 
Den lysstrøm, en lyskilde udsender, måles i lumen (lm). En glødepære udsender typisk omkring 12 lumen pr. watt (lm/W). En sparepære har en effektivitet på omkring 75 lm/W (2005), men sparepæres effektivitet af typen lysdiodelampe, stiger stadig år for år.

Selvom en 15-20W sparepære således lyser som en 100W pære, kan den sættes i en lampe med fatning, som kun kan tåle 40W glødepærer, da varmeafgivelsen er under glødepæren med 15-20W. Det skal dog undersøges, om der er plads til sparepæren, den køles nok, og at den ikke blænder. Kølingen er vigtig ved sparepærer da de indeholder elektronik i soklen hvis levetid falder drastisk med højere temperaturer. Glødelampers levetid ændres ikke synderligt fra omgivelsestemperaturer på -20°C til 60°C.

En sparepære af typen kompaktlysstofrør har ikke fuld lysstyrke umiddelbart efter tænding, og mod slutning af livstiden falder lysstyrken. Derfor kan der argumenteres for at benytte kompaktlysstofrør med flere watt end nødvendigt ved pærens fylde styrke.

A-pære 
Det er en rigtig god ide at finde sin sparepære på A-pærelisten. Grunden er de så minimum opfylder følgende:
Levetid på minimum 6000 timer
Skal kunne tænde/slukke mindst ligeså mange gange som levetiden i timer - dvs mindst 6000 gange.
Have en farvegengivelsesindeks (Ra) på større end 80

Sparepæretyper

Kompaktlysstofrør 

Mange sparepærer er kompaktlysstofrør (forkortes CFL) som teknisk set er et lille, bøjet lysstofrør og dermed en gasudladningslampe, hvor ballasten (den elektronik, der sørger for en stabil strøm gennem gassen i røret) er sammenbygget med selve røret. Som andre lysstofrør indeholder sparepærer kviksølv i små mængder.
På grund af kviksølvet skal sparepærer afleveres på en genbrugsstation, men i Danmark afleveres kun godt halvdelen af sparepærerne på denne måde.

Et kompaktlysstofrør er oftest forsynet med fatning og udformet således, at lampen kan anvendes i gamle armaturer, der oprindelig er designet til traditionelle glødepærer.

Lysdiodelampe 

Lysdiodelamper med E27 og E14 sokkel kunne vise sig at blive fremtiden idet de straks lyser og kan have en lang levetid.

Eksterne henvisninger og kilder

Fodnoter

Henvisninger
 10 gode grunde til at hade sparepærer (artikel på Berlingske.dk)

 
Energibesparende belysning

en:Low-energy light-bulb
Kompaktlysstofrør

Kompaktlysstofrør (forkortes CFL fra engelsk Compact Fluorescent Lamp) er et energibesparende alternativ til gammeldags glødelamper og er derfor en sparepære.

Kompaktlysstofrør er teknisk set er et lille, bøjet lysstofrør og dermed en gasudladningslampe, hvor ballasten (den elektronik, der sørger for en stabil strøm gennem gassen i røret) er sammenbygget med selve røret. Som andre lysstofrør indeholder kompaktlysstofrør kviksølv i små mængder.
På grund af kviksølvet skal kompaktlysstofrør afleveres på en genbrugsstation, men i Danmark afleveres kun godt halvdelen af lysstofrør på denne måde.

Et kompaktlysstofrør er forsynet med lampefatning og udformet således, at lampen kan anvendes i gamle armaturer, der oprindelig er designet til traditionelle glødepærer.

Lysstyrke 
Den mængde lys, en lyskilde udsender, måles i lumen (lm). En glødepære udsender typisk omkring 12 lumen pr. watt (lm/W). Et kompaktlysstofrør har en effektivit på omkring 75 lm/W.

Selvom en 15-20W kompaktlysstofrør således lyser som en 100W glødelampe, kan den sættes i en lampeholder med fatning, som kun kan tåle 40W glødepærer, da varmeafgivelsen er under glødepæren med 15-20W. Det skal dog undersøges, om der er plads til kompaktlysstofrøret, og at den ikke blænder.

De fleste kompaktlysstofrør har ikke fuld lysstyrke umiddelbart efter tænding, og mod slutning af livstiden falder lysstyrken. Derfor kan der argumenteres for at benytte en sparepære med flere watt end nødvendigt ved lampens fylde styrke.

Kilder/referencer 

10 gode grunde til at hade sparepærer (artikel på Berlingske.dk)

Eksterne henvisninger 

Gasudladningslamper
Energibesparende belysning
Kajkagekast

Kajkagekast er en sportsgren, hvor deltagerne kaster med en kajkage. Ved officielle stævner kan deltagerne vinde to hæderspriser: "Dagens længste kast" og "Dagens Splat".

Kendskabet til kajkagekast er blevet udbredt af Fronten For Kajkagekast Indførelse Som Olympisk Disciplin, FFKKKISOD, som blev stiftet d. 29. november 1992 i Overlund, Viborg. Sportsgrenen opnåede i slutningen af 1990'erne interesse fra medierne, kulminerende med deltagelse i P3-programmet Kronsj, hvor frontens præsident var i studiet med Kaj og Andrea. Aarhus Universitet afholdt i 2009 de uofficielle verdensmesterskaber i kajkagekast i forbindelse med idrætsdagen.

Af historiske årsager måles kajkagekast altid i PF (Præsidentfødder).1 PF svarer til en godt udtrådt Nike Air løbesko størrelse 44 eller 30,5cm. Der måles i lige linje fra kastestedet til det bageste nedslagssted, der vil være markeret lyserødt af kagen.

Verdensrekorden i kajkagekast er 193 PF og gik til Thorbjørn "Den Store" Lund i 2005.
En række lignende konkurrencer findes i Nordsjælland og i Svaneke inspireret af Aahus Universitets svigtende indsats.

Referencer 

Spil og lege
Nian

Nian (forenklet kinesisk: 年兽; traditionelt kinesisk: 年獸; pinyin: nián shòu), også kaldet nianshou, er navnet på et løvelignende uhyre fra en legende i den kinesiske mytologi.

Ifølge legenden levede uhyret i det skjulte i havet eller i bjergene, men én gang om året dukkede uhyret op og angreb mennesker, særligt børn. En klog mand rådede landsbyboer til at larme ved hjælp af trommer og fyrværkeri samt hænge rødt papir på indgangsdøren til landsbyboernes hjem, da uhyret ville løbe bort ved larm eller synet af farven rød. Det lykkedes at skræmme uhyret væk, og man har siden da fejret, at endnu et år er gået, og det nye år måtte gå uden dette uhyre. 

Det kinesiske ord for "år" (年: nián) kommer af uhyrets navn, og navnet indgår også i en af flere forskellige betegnelser for det kinesiske nytår, bl.a. guonian (traditionelt kinesiske: 過年, pinyin: guònián), der kan oversættes direkte til "at overstå" nian (år). For at skræmme Nian væk bruger man også den dag i dag fyrværkeri, kraftige røde farver, højlydte trommeslag og løvedans i forbindelse med fejring af det kinesiske nytår.

Referencer 

Kinesiske kalender
Tellus

Tellus kan hentyde til flere artikler: 
 Tellus (mytologi) – en romersk gudinde for jorden, kaldes også Terra.

Se også
 Jorden – det latinske navn for Jorden er Tellus eller Terra.
Interoperabilitet

Interoperabilitet er produkters, systemers, eller forretningsprocessers evne til at arbejde sammen til at løse en fælles opgave. Termen kan defineres rent teknisk eller bredt, hvor man inkluderer sociale, politiske og organisatoriske faktorer.

Datalogi
Teltvogn

En teltvogn er trailer med et integreret telt. Den hægtes på en bil med trækkrog og kan altså siges at være en krydsning mellem et telt og en campingvogn.
Teltvogne har været produceret siden 1935, men først fra 1960'erne blev de mere almindelige, og modellernes antal blev større og mere varierede. Efter år 2000 kan det konstateres at teltvognen er i tilbagegang til fordel for campingvognen og ligeledes campingbilen (autocamperen).
Der produceres dog stadig nye modeller, navnlig i Holland (mærkerne Holtkamper og Gerjak) og i Frankrig (Trigano, Jamet og Raclet).

I Danmark fremstilles der to teltvogne: CombiCamp, der er den hurtigste at slå op og pakke sammen (ingen pløkning af teltet) og som har fast og hævet gulv i opholdsafdelingen, samt Camp-let, der i opslået stand er større, men hvis telt skal pløkkes og som er uden fast gulv i opholdsarealet foran sengene.

Af fordele ved en teltvogn kan blandt andet anføres, at den pga. sin lave egenvægt lader sig trække selv af små biler; at investeringen er mindre end for en campingvogn, og at man i forhold til denne får en langt bedre brændstoføkonomi. Teltvognen bliver derfor ofte valgt som en mellemløsning for yngre familier; også fordi den kan rumme en mængde supplerende bagage, både i selve vognen og på dens "tagbagagebærer". Og den grundlæggende boligform, teltet, ses af mange som en særlig fordel: Sammenlignet med campingvognen er man i mere umiddelbar kontakt med naturen, samtidig med at man er fri for nogle af teltets klassiske ulemper. For eksempel er sengene (fra 2 til 4, undertiden 6) hævet over jorden og byder på rimelig komfort. De kan endda være opredt under kørslen. Ligeledes er der i teltvognen et køkken indbygget, og der kan etableres en sofa.

Nogle teltvogne har et integreret fortelt (f.eks. Camp-let); de fleste er dog i dag beregnet til at suppleres med et separat fortelt som skal "lynes" på. Men de kan også fungere uden.

Teltvogne indregistreret med op til 500 kg maxvægt er fritaget for vægtafgift.

Kilde 
Bo Marschner: En bevægelig fest. Strejftog i campingferiens livsform og landskaber. Kbh./Norderstedt 2010 (s. 175-191).